钦定古今图书集成/明伦汇编/氏族典/第117卷 > 《龙川文集》 > 《先祖府君墓志铭》
## 钦定古今图书集成/明伦汇编/氏族典/第117卷 > 《龙川文集》 > 《先祖府君墓志铭》

东汉之衰，太丘长陈公名寔，是为有道君子。纪群又
克世其家，位至三公九卿。司马氏南渡，而逵从以迁，
其后家于吴兴，霸先遂据全吴，四世乃亡，其葬于婺
之永康，号厚陵者。或曰“后陵。”陵今虽在，锢之以铜，不
可发，莫能考其为谁。故永康之陈最号繁多，而谱谍
未尝相通也。往尝有于百年屋壁间得数纸书，言谱
系甚详，有曰“王”，曰“公”，曰“御史大夫”，曰“龙虎大将军”者，
疑其为陈隋间也。至本朝咸平以后，始从世俗称号
曰“公”，则陈氏之散落为民久矣。